Joukko maailman suurimpien sähköyhtiöiden johtajia on laatinut julkisen kirjeen, jossa vaaditaan poliitikoilta selkeää suunnitelmaa ilmastonmuutoksen hillitsemiseksi ja siirtymiseksi päästöttömän energian käyttöön.

Yhdentoista toimitusjohtajan ja hallituksen puheenjohtajan edustamat yritykset kattavat noin kolmanneksen koko maailman sähköntuotannosta.

Johtajat vaativat, että maailman hallitukset sitoutuvat joulukuussa järjestettävässä huippukokouksessa pitkäaikaiseen suunnitelmaan, jonka avulla maailman sähköntuotanto muunnetaan vähäpäästöiseksi.

Kirjeessä mukana olevat yritykset kuuluvat sähköyhtiöiden vastuullista toimintaa edistävään järjestöön Global Sustainable Elecrticity Partnership (GSEP). Järjestössä ovat mukana mm. yhdysvaltalainen American Electric Power, japanilainen Kansai Electric Power Company, venäläinen RusHydro, saksalainen RWE sekä Kiinan valtion sähköverkkoyhtiö.

Johtajien kirjeen liitteenä on GSEP:n raportti Powering innovation for a sustainable future (siirryt toiseen palveluun), jossa on tutkittu, kuinka uusilla teknologioilla voidaan sekä lisätä energiantuotantoa että vähentää ilmastopäästöjä.

Raportissa esitellään mm. entistä tehokkaampia aurinkopaneeleita ja akkuja, merelle sijoitettavia kelluvia tuulivoimaloita ja turbiineja, jotka saavat voimansa merenalaisista virtauksista. Lisäksi järjestö pohdiskelee aiempaa vähäpäästöisempien hiilivoimaloiden ja hiilen talteenoton käyttömahdollisuuksia.

GSEP ei ota kantaa, mikä olisi sen mielestä paras tapa siirtyä uusiutuvaan energiaan. Järjestön mukaan yhteinen ilmastopolitiikka voi sisältää hiilipäästöjen hinnoittelua, säädöksiä tai minkä tahansa muun tavan, joka kannustaa investointeihin, toimintaan ja innovaatioihin.

GSEP:n jäsenyritykset tuottavat itse 40 prosenttia sähköstään fossiilisilla raaka-aineilla. Loput tuotetaan ilman suoria päästöjä, eli vesi-, ydin-, aurinko- ja tuulivoimalla.

Lähteet: Reuters, Yle